b"\n_START_ARTICLE_\nBorriana\n_START_SECTION_\nGeografia\n_START_PARAGRAPH_\nEst\xc3\xa0 situada enfront de la costa del mar Mediterrani, en la part m\xc3\xa9s plana de la comarca, i envoltada de camps de tarongers. Pel seu terme municipal transcorren dos rius: el riu Anna i el riu Millars._NEWLINE_El riu Anna passa per la ciutat abans d'arribar a desembocar a la Mediterr\xc3\xa0nia, i forma en la desembocadura, a la zona costanera del Grau, el paratge del Clot de la Mare de D\xc3\xa9u, tamb\xc3\xa9 conegut com l'Estany de la Vila._NEWLINE_El riu Millars transcorre pel nord del terme municipal, el separa del d'Almassora, i desemboca a la Mediterr\xc3\xa0nia al paratge conegut com les Goles._NEWLINE_Borriana t\xc3\xa9 15\xc2\xa0km de costa plana, lineal i cont\xc3\xadnua. La platja principal de Borriana, l'Arenal, \xc3\xa9s molt ampla, de sorra fina i amb un pendent m\xc3\xadnim. En la zona mar\xc3\xadtima, la poblaci\xc3\xb3 aglutinada i disseminada \xc3\xa9s important, sobretot durant l'\xc3\xa8poca estival, que arriba a triplicar-se. \xc3\x89s un referent tur\xc3\xadstic per a les poblacions lim\xc3\xadtrofes, com ara Vila-real, que aporta una important poblaci\xc3\xb3 despla\xc3\xa7ada durant l'estiu. La platja dista 1,5\xc2\xa0km del centre de la ciutat._NEWLINE_Es pot accedir a la ciutat per la CV-18, N-340 o b\xc3\xa9 per l'AP-7.\n_START_SECTION_\nHist\xc3\xb2ria\n_START_PARAGRAPH_\nEncara que a Borriana s'han trobat vestigis de diverses civilitzacions antigues -els quals, entre altres, nodrixen els fons del museu Arqueol\xc3\xb2gic Municipal- la plenitud de la vila se situa entorn del segle IX com una important pla\xc3\xa7a \xc3\xa0rab que va rebre el nom de Medina Alhandra (Ciutat Verda), per la seua situaci\xc3\xb3 enmig de la Plana. Aquella pla\xc3\xa7a forta, de muralla circular, es va incorporar a la civilitzaci\xc3\xb3 occidental cristiana despr\xc3\xa9s de la seua conquesta pel rei Jaume I d'Arag\xc3\xb3 en 1233. En 1348 el rei Pere IV d'Arag\xc3\xb3 concedix el privilegi que la senyera de Borriana siga crescuda amb una franja blava i tres corones._NEWLINE_En 1542, a conseq\xc3\xbc\xc3\xa8ncia de la posici\xc3\xb3 antiagermanada del c\xc3\xa0rrecs p\xc3\xbablics de Borriana, Carles I conced\xc3\xad un Privilegi on ampliava la concessi\xc3\xb3 de Pere II als segells i escuts de la vila._NEWLINE_L'expansi\xc3\xb3 demogr\xc3\xa0fica de la poblaci\xc3\xb3 va obligar a derruir les muralles, que es van conservar completes fins al segle XVII. El 1901 la reina regent, en nom del rei N'Alfons XIII, li concedix el t\xc3\xadtol de ciutat.\n_START_SECTION_\nEconomia\n_START_PARAGRAPH_\nLa seua economia est\xc3\xa0 basada en l'agricultura, predominant el cultiu del taronger. La ind\xc3\xbastria principal \xc3\xa9s la dedicada a la manipulaci\xc3\xb3 i transformaci\xc3\xb3 de c\xc3\xadtrics.\n_START_SECTION_\nGastronomia\n_START_PARAGRAPH_\nDels plats t\xc3\xadpics de la poblaci\xc3\xb3 destaca la paella valenciana, arr\xc3\xb2s negre, l'arr\xc3\xb2s al forn, l'empedrat. Carns de ca\xc3\xa7a com conill, perdiu, i el tombet, aix\xc3\xad com peix i marisc. A la rebosteria les coques d'ametlla i pastissos.\n_START_SECTION_\nFestes patronals\n_START_PARAGRAPH_\nEl patr\xc3\xb3 de Borriana \xc3\xa9s Blai de Sebaste i la seua festivitat se celebra el 3 de febrer amb una tradicional fira. La seua patrona \xc3\xa9s la Mare de D\xc3\xa9u de la Miseric\xc3\xb2rdia, i en honor a ella celebren una setmana de bous al carrer el 8 de setembre. A m\xc3\xa9s d'eixes festes, des de l'any 1928 cada mes de mar\xc3\xa7 se celebren les tradicionals Falles, sent la primera falla la de la pla\xc3\xa7a de la Merc\xc3\xa9, i les Creus de maig el primer cap de setmana de maig. Borriana compta amb 19 comissions falleres, a m\xc3\xa9s de la Reina de la ciutat, la seua cort i les Dames de la Ciutat."